รองนายกรัฐมนตรี ระบุ ภายใน 2 วันจะมีความชัดเจนกรณีคนร้ายปล้นร้านทองที่ลพบุรี ส่วนการอภิปรายไม่ไว้วางใจรัฐบาลไม่หนักใจ
รองนายกรัฐมนตรี ระบุ ภายใน 2 วันจะมีความชัดเจนกรณีคนร้ายปล้นร้านทองที่ลพบุรี ส่วนการอภิปรายไม่ไว้วางใจรัฐบาลไม่หนักใจ พลเอก ประวิตร วงษ์สุวรรณ รองนายกรัฐมนตรี กล่าวถึงกรณีคนร้ายปล้นร้านทองที่ห้างสรรพสินค้าโรบินสันจังหวัดลพบุรี ส่งผลให้มีผู้เสียชีวิต 5 ราย ว่า ขณะนี้ฝ่ายสืบสวนสอบสวนกำลังดำเนินการอยู่ เบื้องต้นทราบว่ามีความคืบหน้าบ้างแล้ว คาดว่าภายใน 2 วันจะมีความชัดเจน แต่ขณะนี้ยังไม่ทราบว่าจะเป็นผู้ก่อเหตุตัวจริงหรือไม่ ส่วนแนวโน้มจะเป็นคนในเครื่องแบบหรือไม่ ยังไม่ทราบเช่นกันพลเอก ประวิตร กล่าวถึงกรณี นายเทพไท เสนพงศ์ ส.ส.นครศรีธรรมราช พรรคประชาธิปัตย์ ออกมาระบุว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นศูนย์กลางปัญหาความขัดแย้งรอบใหม่ ว่าเป็นเรื่องของพรรคประชาธิปัตย์ ที่จะต้องไปพูดคุยกับนายเทพไท เสนพงศ์ เองเพราะขณะนี้พรรคประชาธิปัตย์ เป็นพรรคร่วมรัฐบาลอยู่ แต่ยืนยันว่า จะไม่ส่งผลต่อการทำงานร่วมกัน หรือส่งผลให้มีการปรับคณะรัฐมนตรี เพราะเป็นเรื่องภายในพรรคประชาธิปัตย์ ที่จะต้องตกลงกันเองส่วนการอภิปรายไม่ไว้วางใจรัฐบาลของฝ่ายค้าน พลเอก ประวิตร ยืนยันว่าไม่มีอะไรหนักใจ รัฐบาลเตรียมความพร้อมชี้แจงได้ทุกประเด็นสำหรับกรณีวิ่งไล่ลุงที่นัดรวมตัวกันอีกครั้งเดือนหน้า พลเอก ประวิตร กล่าวว่าส่วนตัว ไม่อยากให้วิ่งไล่ลุง หรือเดินเชียร์ลุง เพราะจะเป็นการสร้างความแตกแยกให้เกิดขึ้นภายในสังคม ขณะที่รัฐบาลกำลังนำพาประเทศเดินไปข้างหน้า จึงอยากให้ทุกคนมาช่วยกันมากกว่า ส่วนจะอนุญาตให้จัดกิจกรรมดังกล่าวหรือไม่ ก็ต้องดูกฎหมายก่อน